Is dit ̓n allergie of intoleransie? - WelstandWelstand
Tuis / 2016-eetgewoontes / Is dit ̓n allergie of intoleransie?
Is dit ̓n allergie of intoleransie?
Vir die meeste mense klink 'n allergie en intoleransie vir voedsel na dieselfde ding. Kom ons gaan hoor by kundiges of dit wel die geval is.
'n Allergie is 'n reaksie van die immuunstelsel wat ontstaan as gevolg van die eet van sekere kos. Dit kan in baie gevalle klinies getoets word, omdat daar veranderinge in die immuunstelsel ontstaan. Groot hoeveelhede teenliggaampies ontwikkel wanneer 'n kosallergeen ingeneem word en die diagnose word bevestig deur sekere simptome wat daarmee geassosieer word. Bloedtoetse word gedoen voordat 'n finale diagnose gemaak word.
Voedselintoleransie kom voor wanneer kos ingeneem word wat nie 'n reaksie deur die immuunstelsel veroorsaak nie. Die simptome kan baie dieselfde as dié van allegieë wees en die persoon kan siek voel. Bloedtoetse kan dit bevestig.
Simptome van voedselallergieë en voedselintoleransie
Simptome en/of reaksies verskyn binne 'n paar sekondes of kan so lank neem as twee dae. Meestal het die inname van klein hoeveelhede wat nie gereeld ingeneem word nie, nie 'n groot uitwerking nie. Die lys van simptome vir albei toestande is baie lank en redelik bekend, soos swelsels, rooi dele, loopneus, ens.
Toestande wat met intoleransie verbind kan word
Seliakie: Die voering van die dermkanaal word beskadig deur gluten. Die simptome is naarheid, swak eetlus, opgeswelde buik, ens.
Prikkelbaredermkanaal-toestand: Dit word deur stres veroorsaak.
Crohn-siekte: Dit is wanneer segmente in die dik- en/of dunderm ontsteek; die tipiese simptome is krampe, diarree en koors.
Laktose-intoleransie: Dit kom voor waar enige melksuiker (laktose) teenwoordig is, maar nie in die geval van plantaardige melk soos neutmelk en soja nie. Die simptome is diarree en dermontsteking.
Sukrose-intoleransie: Dit is rietsuiker wat diarree en gas in die derms veroorsaak.
'n Ander reaksie is opgehewe, rooi veluitslag.
Daar is baie navorsing en persoonlike getuienisse van mense wat bevestig dat 'n gesonde leefstyl en veral vars, gesonde onverwerkte kos alle allergieë vanself laat verdwyn. Baie mense skakel baie kossoorte uit en vervang dit deur kos van die rakke af met die towerwoorde glutenvry, suiwelvry, suikervry en vetvry daarop, maar niemand lees die etikette om uit te vind wat alles bygevoeg is om hierdie kos 'n bepaalde rakleeftyd te gee nie. Dis 'n geval van hardloop vir die leeu weg, dan vang 'n beer jou.
Een ander faktor is beslis preserveermiddels en kleurstowwe. Dit is dus oor die algemeen beter om 'n gesonde leefstyl te beoefen deur meer direk uit die grond uit te eet as uit blikkies, pakkies en bottels. 'n Koppie kruietee vars uit die tuin sal ook baie reaksies op 'n maklike natuurlike manier laat verdwyn.
Eet soveel jy wil en bly maer en gesond
Om gesond te wees en gesond te leef, is baie makliker as wat sommige mense dink en as wat sommige mense dit maak. Begin eerste by die groente-en-vrugte-afdeling van die supermark en laai jou trollie so vol dat daar min plek en geld oor is vir die verwerkte winkelkos. Of geniet 'n vroegoggenduitstappie na die naaste boeremark saam met die gesin en koop na hartelus. Dis voorwaar so dat jy vrugteslaaie, groenteslaaie, gestoomde en gebraaide groente, vrugtedrankies en vele meer kan maak en eet soveel jy wil en steeds gewig verloor en siektesimptome afskud .